open-index/open-wikipedia-markdown huggingface dataset:
DuuniExpo

**DuuniExpo** on Lahden ammattikorkeakoulun ja 2020 alkaen LAB-ammattikorkeakoulun, opiskelijoiden järjestämä vuosittainen rekrytointi- ja verkostoitumismessu. Se on isoin vuosittainen rekrytointimessu Päijät-Hämeen alueella sekä yksi isoimmista vuosittaisista rekrytointimessuista koko Suomessa. Tapahtuma on suunnattu erityisesti opiskelijoille ja työnhakijoille.

Messut järjestettiin ensimmäisen kerran vuonna 2008, ja vuodesta 2010 lähtien ne on järjestetty Lahden messukeskuksessa. Messukävijöitä tapahtumassa vierailee vuosittain keskimäärin 4&nbsp;000 – 5&nbsp;000. Näytteilleasettajia paikalla on yleensä noin 70–90. 

Messuilla on ollut tapana esiintyä myös monia puhujia. Puhujina ovat olleet muun muassa Matti Vanhanen, Pekka Haavisto, Sipe Santapukki, Bruce Oreck, Anni Sinnemäki ja Lauri Ihalainen.
Riian rauha (1920)

**[[Riian rauha (1920)|Riian rauha]]** solmittiin 11. elokuuta 1920 Riiassa. Tämä rauhansopimus päätti Latvian ja Neuvosto-Venäjän välisen sodan. Välirauha maiden välillä oli solmittu jo 1. helmikuuta. Rauhansopimuksen toisessa artiklassa Neuvosto-Venäjä tunnusti Latvian itsenäisyyden "ikuisiksi ajoiksi".

## Katso myös
* Riian rauha

## Lähteet
Holden Camira

**Holden Camira** on Holdenin vuosina 1982–1989 valmistama ylemmän keskiluokan automalli, joka korvasi Holden Toranan. Se perustuu samalle J-pohjalevylle kuin monet muut General Motorsin saman kokoluokan mallit, esimerkiksi Opel Ascona C. Camiran seuraajaksi tuli Toyota Camryyn perustuva Holden Apollo.

JB-koritunnuksen saanut alkuperäinen malli esiteltiin vuonna 1982 neliovisena sedanina. Se oli ensimmäinen etuvetoinen Holden-malli. Ainoa moottorivaihtoehto oli 1,6-litrainen bensiinimoottori. Viisiovinen farmari esiteltiin seuraavana vuonna, ja sen koreja vietiin myös Isoon-Britanniaan, jossa niistä valmistettiin Vauxhall Cavalierin farmarimallia.

Vuonna 1984 malli sai uudet leveämmät ajovalot ja umpinaisen keulan ilman perinteistä etusäleikköä. Uutena moottorina oli 1,8-litrainen. Koritunnukseksi vaihtui JD. 1,6-litrainen moottori poistui valikoimasta vuonna 1986.

Keväällä 1987 tuli toinen pienempi kasvojenkohotus, jolloin 1,8-litrainen moottori korvattiin 2,0-litraisella. Uudeksi koritunnukseksi tuli JE.
 

## Lähteet

## Aiheesta muualla
HEAT 1X Tycho Brahe

**HEAT1X Tycho Brahe** on Tanskalaisen Copenhagen Suborbitals-rakettiharrastajaryhmän rakentama ja laukaisema sub-orbitaalinen raketti. Laukaisuhetkellä se oli maailman suurin harrasteraketti. Raketti laukaistiin 3. kesäkuuta 2011 Bornholmin saarelta Ruotsin eteläpuolelta. Teoreettisesti raketilla pääsee yli 100 kilometrin korkeuteen, mutta neitsytlennolla tavoitteena oli vain 15 kilometriä.

Raketin ensilento ei kuitenkaan sujunut suunnitellusti, kun raketti lähti kallistumaan voimakkaasti sivusuuntaan. Raketin moottori jouduttiin sammuttamaan vain 15 sekunnin kiihdytyksen jälkeen 1,4 kilometrin korkeudessa. Lennon korkeudeksi jäi vain 2,8 kilometriä, ja raketti laskeutui mereen 8,5 kilometrin päähän laukaisupaikasta.
Raketin koko on mitoitettu niin, että sen kyytiin mahtuu yksi ihminen puoli-istuvaan asentoon. Raketti myös kiihdyttää suhteellisen hitaasti. Jos raketti toimii odotetusti tulevaisuudessa, ryhmä voi hakea lupaa miehitettyyn lentoon avaruuden rajalle.

## Lähteet
Alpo Autio

**Eino Alpo Autio** (1. huhtikuuta 1891 Kymi  – 26. syyskuuta 1964 Helsinki) oli suomalainen diplomi-insinööri, joka toimi Lappeenrannan ja Oulun kaupungininsinöörinä ja Oulun apulaiskaupunginjohtajana.

## Henkilöhistoria
Alpo Aution vanhemmat olivat kauppalaivuri Vilho Autio ja Tilda Kilpi ja puoliso vuodesta 1921 Vilma Elisabet Inkilä. Autio tuli ylioppilaaksi 1911 ja valmistui diplomi-insinööriksi Teknillisestä korkeakoulusta 1917. Työuransa alkuvuosina Autio toimi Helsingin kaupungin, Outokummun, Granitin ja Kaukaan tehtaiden palveluksessa. Lappeenrannan kaupungininsinöörinä hän työskenteli 1922 ja Oulun 1923–1930 ja Oulun apulaiskaupunginjohtajana 1930–1957. Hän oli useiden toimikuntien ja yhdisten jäsen tai puheenjohtaja, kuten Merikosken voimalaitoksen rakennustoimikunnan puheenjohtaja 1939–1950 ja Oulun Puhelimen johtokunnan jäsen 1933–1947 ja puheenjohtaja 1948–1957.

## Julkaisuja
* *Oulun satamakysymys*, 1928, Yrjö Herva ja Alpo Autio
* *Oulun satamasta Perämeren ensimmäinen syväsatama*, 1937
* *Oulun satamakysymys 1927–1937*, 1937
* *Merikosken voimalaitos*, 1951
* *Oulun puhelinlaitos 1882–1957*, 1958

## Lähteet
Emil Autio

**Emil Edvard Autio** (26. tammikuuta 1889 Uusikirkko – 21. elokuuta 1957 Joensuu) oli suomalainen juristi, joka toimi muun muassa kihlakunnantuomarina ja Sortavalan viimeisenä pormestarina.

Emil Aution vanhemmat olivat seppä Erik Autio ja Amalia Toivonen ja puoliso vuodesta 1919 Edith Krause. Autio tuli ylioppilaaksi 1910 ja suoritti ylemmän oikeustutkinnon 1914 ja ylemmän hallintotutkinnon 1915. Varatuomarin arvon hän sai 1917. Autio oli Sortavalan kaupungin pormestari 1920–1940 ja Kiteen tuomiokunnan tuomari vuodesta 1945. Vt. sotaylituomarina hän toimi vuonna 1940.

## Lähteet
Seoul Station

**Seoul Station** () on eteläkorealainen vuonna 2016 ilmestynyt animaatioelokuva, jonka on ohjannut sekä käsikirjoittanut Yeon Sang-ho. Sen pääosissa ääninäyttelevät Ryu Seung-ryong, Shim Eun-kyung ja Lee Joon. Elokuva esitettiin ensimmäistä kertaa Edinburghin elokuvajuhlien yhteydessä 2016. Elokuva on esiosa saman vuoden elokuvalle *[[Juna Busaniin]]*.

## Juoni
Elokuva sijoittuu Souliin, jossa Hye-sun jättää taakseen työnsä prostituointuna, sekä poikaystävänsä Ki-woongin. Pian Soulin asemalla puhkeaa vaarallinen epidemia, joka muuttaa ihmiset nopeiksi zombeiksi. Hye-sun pakenee poliisiaseman vankiselliin muutaman muun kanssa, ja tietämättöminä epidemian leviävän pureman kautta he ottavat sisään myös pureman saaneen poliisin. Samaan aikaan, Hye-sunin entinen sutenööri Suk-gyu esittää tämän isää Ki-woongille, jotka alkavat etsimään kuumeisesti naista.

Vankisellissä poliisi kuolee, ja tartuttaa toisen selviytyjän. Pian he saavat apujoukkoja laitokseen, ja Hye-sun pakenee kodittoman miehen kanssa ambulanssiin. Ambulanssi ajaa kolarin, ja kaksikko matkaa eteenpäin junatunnelin kautta. Ki-woong ja Suk-gyu päätyvät mellakkapoliisien järjestämään karantiiniin. Myös Hye-sun ja koditon mies päätyvät samaan karanteeniin, johon zombit yrittävät tunkeutua. Karanteeni täyttyy pian zombeista, mutta Hye-sun pääsee pakoon.

Hye-sun pääsee pakoon hylättyyn kerrostaloon, jonne Ki-woong löytää. Hye-sun ja Ki-woong saavat selville Suk-gyun todelliset aikeet, ja tämä tappaa Ki-woongin. Suk-gyu yrittää tämän jälkeen hyväksikäyttää Hye-sunia. Hye-sun on kuitenkin saanut tartunnan, ja muuttuu zombiksi tappaen Suk-gyun. Kamera ohittaa tämän jälkeen Ki-woongin ruumiin ja zombit, jotka tuhoavat karaanteenin.

## Lähteet

## Aiheesta muualla
* 
* 
*
Saas-Almagell

**Saas-Almagell** on kunta Sveitsissä Valais’n kantonissa. Siellä on vajaat 400 vakinaista asukasta. Saas-Almagell on yksi Vispin hallinnollisen alueen () 19 kunnasta. 

## Sijainti
Saas-Almagell sijaitsee Valais’n saksankielisessä osassa, Vispajoen toisen alkujoen Saaser Vispan latvoilla. Kunnan asutus on keskittynyt joen syvään laaksoon runsaan 1&nbsp;600 metriin korkeuteen. Saas-Alamgell rajoittuu lännessä Zermattin, Täschin, Saas-Feen kuntiin, pohjoisessa Saas-Grundiin, idässä Simploniin ja Zwischbergeniin sekä kaakossa Italian Verbano-Cusio-Ossolan maakuntaan.

Suuri osa Saas-Almagellista on vuoristoa, Valais’n Alppeja. Korkeimmat vuorenhuiput kunnan alueella ovat Rimpfischhorn (4&nbsp;199 m), Strahlhorn (4&nbsp;190 m), Allalinhorn (4&nbsp;027 m) ja Weissmies (4&nbsp;017 m).

## Talous
### Matkailu
Koko Saaser Vispan laakso, Saastal, on tunnettua talvi- ja kesämatkailualuetta. 

Saas-Almagellin ensimmäinen hotelli rakennettiin 1890-luvulla. Matkailu oli aluksi kesämatkailua, ja ensimmäinen hiihtoalue (Furggstalden) otettiin käyttöön vuonna 1965. Vuonna 2008 kylässä oli 1&nbsp;800 vuodepaikkaa, ja yöpymisiä oli 170&nbsp;000.

### Vesivoima
Kunnan eteläosassa on Mattmarkin patojärvi, jonka vedet käytetään sähköntuotantoon Kraftwerke Mattmark AG:n voimalaitoksissa Saas-Almagellin kylän tuntumassa. 

## Liikenneyhteydet
Saas-Almagelliin rakennettiin tieyhteys Saas-Grundista vuonna 1948.

Kylään on säännöllinen linja-autoyhteys: postiauto Saas-Grundista kulkee puolen tunnin välein. Kesäaikaan osa vuoroista jatkaa Mattmarkin padolle. 

## Tunnettuja saasalmagellilaisia
Elia Zurbriggen, Heidi Zurbriggen ja Pirmin Zurbriggen ovat tunnettuja alpinisteja Saas-Almagellista.

## Kuvia


Vallée de Saas.JPG|Saastal eteläpäästä Mattmarkin padolta nähtynä.
Gondel Allalin - panoramio.jpg|Köysiradat kohti Felskinniä ja Allalinia.
Almagellerhütte.jpg|Almagellerhütte Weissmiesin eteläpuolella 2&nbsp;900 metrin korkeudessa.
Saaser vispa.jpg|Saaser Vispa on useimmiten kuiva puro; vesi ohjataan tunneleissa sähköntuotantoon.
Furggtälli vom Antronapass.jpg|Antronapass on vanha salakuljetusreitti Italiaan.


## Lähteet
*

### Viitteet

## Aiheesta muualla

*
Tessvärr

**Tessvärr** on kylä Salon kaupungin Särkisalossa. Kylä sijaitsee Ulkoluodon saaren pohjoisosassa.

Tessvärrin kylä käsittää Ulkoluodon pohjoisosan ja muita pienempiä lähisaaria. Melkein Ulkoluotoon kiinni kasvanut Björnholmenin saari kuuluu Perniön Latokartanon kylään. Valtaosa kylän alueesta on asumatonta kallioista metsämaata ja osa ranta-alueista on kesäasutuskäytössä. Kylässä sijaitsee Tessvärin kartano, joka on luokiteltu valtakunnallisesti merkittäväksi rakennetuksi kulttuuriympäristöksi.

Tessvärr lienee asutettu 1200-luvun aikana. Varhaisin maininta kylästä on vuodelta 1475. Tessvärin kartano perustettiin 1580-luvulla yhdistämällä kylän kantatilat. Kartano siirtyi kruunulle ison peruutuksen seurauksena 1683 ja siitä tuli kruunun ratsutila 1753. Kartanon nykyiset rakennukset ovat peräisin 1800-luvulta.

## Lähteet
GP2 San Marinon Grand Prix

**GP2 San Marinon Grand Prix** oli GP2-sarjan osakilpailu, joka ajettiin vuosina 2005–2006 Autodromo Enzo e Dino Ferrarin moottoriradalla Imolassa Italiassa.

## Voittajat
Salibandy World Gamesissa 2017

**Salibandy** oli ensimmäistä kertaa varsinaisena lajina 2017 World Gamesissa. Vuoden 1997 Lahden World Gamesissa salibandy oli ollut näytöslaji. Vain miesten maajoukkueet osallistuivat World Gamesiin.

World Gamesin salibandymaajoukkue pelattiin salibandyn säännöistä poiketen 3×15 minuutin peliajalla ja joukkueen kokoonpanoon sai kuulua kustannussyistä vain 14 pelaajaa.

## Joukkueet
Karsinnat World Gamesiin käytiin 2016 MM-kisojen yhteydessä. MM-kisojen kolme parasta, paras Puolan naapurimaa ja paras ei-eurooppalainen maa pääsivät mukaan World Gamesiin. Lisäksi World Gamesin isäntämaa Puola pääsi automaattisesti mukaan.

## Alkusarjat
### Lohko A

### Lohko B

## Pudotuspelit ja sijoitusottelut
**Välierät**

**Sijat 5-6**

**Pronssiottelu**

**Finaali**

## Lähteet
* http://www.floorball.org/pages/EN/The-World-Games-2017
Harald Backman

**Harald Otto Backman** (2. marraskuuta 1884 Impilahti – 19. tammikuuta 1968 Helsinki) oli insinööri, joka toimi tie- ja vesirakennushallituksen yli-insinöörinä ja pääjohtajan sijaisena.

## Henkilöhistoria
Harald Backmanin vanhemmat olivat lääketieteen ja kirurgian tohtori, piirilääkäri Herman Backman ja Adéle Barth ja puoliso vuodesta 1908 Elsa Helena Perander (k. 1952). Backman tuli ylioppilaaksi 1906 ja valmistui insinööriksi Polyteknillisestä opistosta 1907. Hän oli tie- ja vesirakennushallituksen palveluksessa vuodesta 1907, ensin geodeetti ja sitten nuorempi insinööri vuodesta 1919, toimistoinsinööri vuodesta 1920 ja siltaosaston johtaja vuodesta 1925. Yli-insinööri hänestä tuli 1930. Backman toimi viraston pääjohtajan sijaisena 1932–1953. Backman osallistui lukuisiin vesistösuunnitelmiin ja valvoi osastonsa johtajana tuhansien maantiesiltojen  rakentamista. Hän oli monien komiteoiden ja järjestöjen jäsen julkaisi tie- ja vesirakennushallituksen historiikin vuonna 1930.

## Julkaisuja
* *Historik över brobyggnadsverksamheten i Finland 1905–1930*, 1930
* *Historik över vägbyggnadsverksamheten i Finland 1905–1930*, 1930
* *Brobyggnadskonstens utveckling in Finland*, 1947

## Lähteet
Dalby (Australia)

**Dalby** on kaupunki Australiassa, Queenslandin osavaltiossa. Kaupungissa oli 12&nbsp;005 asukasta vuoden 2016 väestönlaskennassa, ja se sijaitsee 210 kilometriä Brisbanesta luoteeseen. Dalby perustettiin vuonna 1841, ja siitä tuli kaupunki vuonna 1854. Nykyään kaupungin ympäristössä tuotetaan esimerkiksi vehnää ja puuvillaa. Hiilikaivos on ollut taloudellisesti tärkeä 2000-luvulla. Kaupungin asukkaista noin 24 prosenttia on alle 14-vuotiaita, ja noin 14 prosenttia on yli 65-vuotiaita.

## Ilmasto
Dalbyssa on Köppenin ilmastoluokituksen mukaan subtrooppinen kostea ilmasto. Vuoden keskilämpötila on noin 19&nbsp;°C ja keskimääräinen sademäärä 669 millimetriä. Tammikuu on lämpimin kuukausi. Silloin vuorokauden keskilämpötila on noin 25&nbsp;°C. Kylmin kuukausi on heinäkuu, jolloin keskilämpötila on noin 11&nbsp;°C. Sateisin kuukausi on joulukuu, jolloin sataa keskimäärin noin 107 millimetriä. Elokuu puolestaan on kuivin kuukausi. Silloin keskimääräinen sadanta on noin 20 millimetriä.

## Lähteet

## Aiheesta muualla
Titta Keinänen

**Titta Keinänen** (s. 28. lokakuuta 1993) on suomalainen karateka. Hän voitti EM-pronssia vuonna 2019 ja ensimmäisenä suomalaisena vuonna 2018 Karate1 Premier League -osakilpailun. Keinänen valittiin tammikuussa 2019 Vuoden läpimurto -urheilijaksi Suomessa.

## Elämä ja ura
Keinänen varttui Honkilahden kylässä Eurassa. Perheessä oli viisi lasta, joista Titta oli keskimmäinen ja ainoa tyttö. Hän aloitti karaten yhdeksänvuotiaana isänsä Kai Keinäsen valmennuksessa.

Keinänen lopetti karaten 16-vuotiaana ja piti lajista neljän vuoden tauon. Hän on kertonut, että teini-ikäisenä tuntui rankalta viettää suurin osa ajasta isän ja myös kilpailleen isoveljen kanssa. Tauon aikana Keinänen vietti vuoden vaihto-oppilaana Ecuadorissa ja opiskeli parturi-kampaajaksi.

### Paluu karateen ja nousu maailmanhuipulle
20-vuotiaana Keinänen päätti palata karaten pariin. Hänen isänsä Kai Keinänen siirtyi vuoden 2017 alusta puolipäivätoimiseksi ammattivalmentajaksi ja vuoden 2018 alusta kokopäivätoimiseksi karaten olympiavalmentajaksi. Titta Keinänen vaihtoi vuonna 2017 kevyemmistä sarjoista yli 68 kilogrammaisten sarjaan.

Huhtikuussa 2018 Keinänen voitti Marokossa järjestetyn Karate1 Premier League -kilpailun ensimmäisenä suomalaisena. Hän voitti toisen osakilpailun Turkissa kesäkuussa 2018. Vuoden 2018 maailmanmestaruuskilpailuissa Keinänen oli seitsemäs. Maailmancupin kokonaispisteissä hän oli toinen.

Valmennuksen kokopäiväistymisen ja sarjavaihdon jälkeen Keinänen on noussut karaten maailmanhuipulle. Vuoden 2017 alussa hän ei mahtunut maailmanlistalla 200 parhaan joukkoon, ja vuoden 2018 alussa hän oli noussut 67:nneksi. Vuoden 2019 alussa hän oli noussut jo toiseksi oman sarjansa maailmanrankingissa. Keinänen sai Suomen urheilugaalassa tammikuussa 2019 Vuoden läpimurto -palkinnon. Maaliskuussa 2019 Keinänen voitti EM-pronssia yli 68-kiloisten painoluokassa.

Keinänen lopetti urheilu-uransa syyskuussa 2024.

## Lähteet

## Aiheesta muualla
* Sportliv: Titta Keinänen - dropoutista karaten huipulle Yle Areena. 11.5.2019.
Gympie

**Gympie** on kaupunki Australiassa, Queenslandin osavaltiossa. Kaupungissa oli 18&nbsp;267 asukasta vuoden 2016 väestönlaskennassa, ja se sijaitsee 145 kilometriä Brisbanesta pohjoiseen. Gympie perustettiin vuonna 1867, ja siitä tuli kaupunki vuonna 1905. Nykyään kaupungin ympäristössä kaivetaan esimerkiksi kultaa ja hopeaa. Siellä tuotetaan myös ananasta ja maitotuotteita. Kaupungin asukkaista noin 20 prosenttia on alle 14-vuotiaita, ja noin 22 prosenttia on yli 65-vuotiaita. Kaupunki on nimetty kosketuksesta polttavan gympie-gympie-puun mukaan.

## Ilmasto
Gympiessa on Köppenin ilmastoluokituksen mukaan subtrooppinen kostea ilmasto. Vuoden keskilämpötila on noin 21&nbsp;°C ja keskimääräinen sademäärä 1&nbsp;150 millimetriä. Tammikuu on lämpimin kuukausi. Silloin vuorokauden keskilämpötila on noin 25&nbsp;°C. Viilein kuukausi on heinäkuu, jolloin keskilämpötila on noin 15&nbsp;°C. Sateisin kuukausi on tammikuu, jolloin sataa keskimäärin noin 172 millimetriä. Syyskuu puolestaan on kuivin kuukausi. Silloin keskimääräinen sadanta on noin 36 millimetriä.

## Lähteet

## Aiheesta muualla
Saas-Balen

**Saas-Balen** on kunta Sveitsissä Valais’n kantonissa. Siellä on noin 350 vakinaista asukasta. Saas-Balen on yksi Vispin hallinnollisen alueen () 19 kunnasta. 

## Sijainti
Saas-Balen sijaitsee Valais’n saksankielisessä osassa, Vispajoen toisen alkujoen Saaser Vispan latvoilla. Kunnan asutus on keskittynyt joen syvään laaksoon noin 1&nbsp;500 metriin korkeuteen. Saas-Balen rajoittuu etelässä Saas-Feen ja Saas-Grundin kuntiin, lännessä St. Niklausiin, pohjoisessa Eisteniin ja idässä Simploniin.

Suuri osa Saas-Balenista on vuoristoa, Valais’n Alppeja. Korkein vuorenhuippu kunnan alueella on Fletschhorn (3&nbsp;985 m).

## Matkailu
Koko Saaser Vispan laakso, Saastal, on tunnettua talvi- ja kesämatkailualuetta. Saas-Balenissa on matkailijoille 500 vuodepaikkaa.

## Liikenne
Saas-Baleniin valmistui tieyhteys pohjoisesta, Vispistä, vuonna 1935. Kylään on säännöllinen linja-autoyhteys: postiauto Brigistä ja Vispistä Saas-Feehen kulkee Saas-Balenin kautta puolen tunnin välein.
 
## Lähteet
*

### Viitteet

## Aiheesta muualla

*
Mackay (Queensland)

**Mackay** on kaupunki Australiassa, Queenslandin osavaltiossa. Kaupungissa oli 75&nbsp;704 asukasta vuoden 2016 väestönlaskennassa, ja se sijaitsee Brisbanesta luoteeseen. Mackay perustettiin vuonna 1862, ja siitä tuli kaupunki vuonna 1918. Nykyään kaupungin ympäristössä tuotetaan esimerkiksi puutavaraa ja maitotuotteita. Turismi on myös tärkeää kaupungille. Kaupungin asukkaista noin 21 prosenttia on alle 14-vuotiaita, ja noin 13 prosenttia on yli 65-vuotiaita.

## Ilmasto
Mackayssa on Köppenin ilmastoluokituksen mukaan subtrooppinen kostea ilmasto. Vuoden keskilämpötila on noin 23&nbsp;°C ja keskimääräinen sademäärä 1&nbsp;723 millimetriä. Tammikuu on lämpimin kuukausi. Silloin vuorokauden keskilämpötila on noin 26&nbsp;°C. Viilein kuukausi on heinäkuu, jolloin keskilämpötila on noin 17&nbsp;°C. Sateisin kuukausi on helmikuu, jolloin sataa keskimäärin noin 350 millimetriä. Syyskuu puolestaan on kuivin kuukausi. Silloin keskimääräinen sadanta on noin 17 millimetriä.

## Lähteet

## Aiheesta muualla
Emerald (Queensland)

**Emerald** on kaupunki Australiassa, Queenslandin osavaltiossa. Kaupungissa oli 13&nbsp;529 asukasta vuoden 2016 väestönlaskennassa, ja se sijaitsee 920 kilometriä Brisbanesta luoteeseen. Emerald perustettiin 1860-luvulla, ja siitä tuli kaupunki vuonna 1878. Nykyään kaupungin ympäristössä kasvatetaan esimerkiksi karjaa ja lampaita. Siellä tuotetaan myös puuvillaa. Kaupungin asukkaista noin 26 prosenttia on alle 14-vuotiaita, ja noin viisi prosenttia on yli 65-vuotiaita.

## Ilmasto
Emeraldissa on Köppenin ilmastoluokituksen mukaan subtrooppinen aroilmasto. Vuoden keskilämpötila on noin 22&nbsp;°C ja keskimääräinen sademäärä 676 millimetriä. Tammikuu on lämpimin kuukausi. Silloin vuorokauden keskilämpötila on noin 28&nbsp;°C. Kylmin kuukausi on heinäkuu, jolloin keskilämpötila on noin 15&nbsp;°C. Sateisin kuukausi on helmikuu, jolloin sataa keskimäärin noin 117 millimetriä. Syyskuu puolestaan on kuivin kuukausi. Silloin keskimääräinen sadanta on noin 16 millimetriä.

## Lähteet

## Aiheesta muualla
Bars Kazan

**Bars Kazan** on venäläinen jääkiekkojoukkue Kazanin kaupungista Tatarstanin tasavallasta. Joukkue on perustettu vuonna 2009 alun perin Venäjän nuorten jääkiekkoliiga MHL-joukkueeksi. Kuitenkin kaudeksi 2014–2015 joukkue siirtyi pelaamaan Venäjän toiseksi korkeimmalle sarjatasolle VHL-liigaan. Joukkue toimii KHL-joukkueen Ak Bars Kazanin farmijoukkueena.

## Joukkue kaudella 2025–2026

### Valmennus & Joukkueenjohto
* **Päävalmentaja:** Aleksandr Stepanov 
* **Apuvalmentaja:** Aleksei Jermolajev 
* **Apuvalmentaja:** Aleksandr Trofimov 
* **Maalivahtivalmentaja:** Almaz Jakupov 
* **Videovalmentaja:** Andrei Šaidullin 
* **Fysiikkavalmentaja:** Aleksandr Svilin 
* **Huoltopäällikkö:** Kirill Felikson 

*Lähde: EliteProspects*

## Lähteet

## Aiheesta muualla
*Seuran kotisivut
Jermaine Marshall

**Jermaine Marshall** (7. marraskuuta 1990 Etters, Pennsylvania – 18. tammikuuta 2019 Nantes, Ranska) oli yhdysvaltalainen koripalloilija, pelipaikaltaan etupäässä heittävä takamies. Marshall pelasi yliopistouransa jälkeen muun muassa Kreikan, Suomen ja Kyproksen pääsarjoissa. Suomessa hän saavutti Helsinki Seagullsissa SM-pronssia vuonna 2018. Marshall kuoli kesken uransa Nantesissa 28-vuotiaana.

## Pelaajaura

Marshall pelasi yliopistokoripalloa Pennsylvanian osavaltionyliopistossa vuosina 2010–2013 ja Arizonan osavaltionyliopistossa kauden 2013–2014. Viimeisellä yliopistokaudellaan hän oli konferenssinsa tarkin kolmen pisteen korien heittäjä 40,4 prosentin tarkkuudella ja johti 15,1 pisteen ottelukeskiarvollaan joukkueensa NCAA:n lopputurnaukseen.

Yliopistovaiheensa päätettyään Marshall siirtyi ammattilaiseksi. Hän pelasi italialaisessa alasarjajoukkue Junior Casalessa. Keväällä 2016 Marshall pelasi Kreikan pääsarjassa Nea Kifisiássa. Syksyn 2016 hän pelasi Kyproksen pääsarjajoukkue Apollon Limassolissa.

Kevään 2017 Marshall pelasi Alankomaiden pääsarjassa Rotterdam Basketballissa. Syyskuussa 2017 Marshall siirtyi Suomen pääsarjaan Helsinki Seagullsiin yksivuotisella sopimuksella. Hänellä oli runkosarjassa sarjan kahdeksanneksi korkein pistekeskiarvo. Korisliigan piste-ennätyksensä (30) Marshall teki 20. helmikuuta 2018 Katajaa vastaan. Seagulls-kausi päättyi SM-pronssimitaliin Marshallin oltua pronssiottelussa Seagullsin paras pisteidentekijä 25 pisteellään.

Syksyllä 2018 Marshall siirtyi Ranskan toiseksi korkeimmalla sarjatasolla pelanneeseen Nantesiin, jossa hän oli joukkueen parhaita pisteidentekijöitä. Marshall löydettiin kuolleena Nantesin-asunnostaan 18. tammikuuta 2019. Hän oli kuollessaan 28-vuotias.

## Pelityyli ja ominaisuudet

Marshallin siirryttyä Helsinki Seagullsiin joukkueen valmentaja kuvaili häntä urheilulliseksi korintekijäksi, jonka muut ominaisuudet korvasivat kolmospaikalle kansainvälisestä näkökulmasta jonkinasteista lyhyyttä. Marshall pelasi kuitenkin usein heittävänä takamiehenä eikä pienenä laitahyökkääjänä.

## Lähteet
* Profiili LNB 
* Jermaine Marshall Suomen Koripalloliitto
* Jermaine Marshall College Stats College Basketball at Sports-Reference.com 
* Jermaine Marshall Europe Stats Basketball-Reference.com 
* Profiili Arizona State University Athletics 

### Viitteet

## Aiheesta muualla
* Jermaine Marshall Basketball Player Profile eurobasket.com
Ferdinand Alfthan

**Ferdinand Alfthan** (16. lokakuuta 1857 Viipuri – 25. kesäkuuta 1921 Viipuri) oli suomalainen Viipurissa toiminut kauppaneuvos (1907) ja varakonsuli.

Alfthanin vanhemmat olivat kauppias Ferdinand Alfthan (1822–1889) ja Charlotta Adelaide (Adèle) Kuhlström. Hän pääsi ylioppilaaksi 1874 Viipurin alkeisoppilaitoksesta.

Alfthan opiskeli vuoden verran kieliä Helsingin yliopistossa ja oli sitten kolme vuotta Hackman & Co:n liikkeen palveluksessa Viipurissa ja sen jälkeen kolme vuotta *Rosenius & Sesemann*-toiminimen palveluksessa. Vuonna 1881 hän tuli konttoristina isänsä 1879 perustaman toiminimen Ferd. Alfthanin palvelukseen. Hänestä tuli 1883 liikkeen osakas ja 1889 isänsä kuoltua liikkeen johtaja. Alfthan toimi samalla Havin tehtaiden ja Newskin steariiniyhtiön Viipurin tehtaan isännöitsijänä. Ferd. Alfthanin toiminimi toi Suomeen etupäässä kahvia ja lisäksi myös viljaa, sokeria, riisiryynejä, amerikkalaista silavaa, tupakkaa ynnä muuta. Ferd. Alfthan edusti Havin Osakeyhtiön kanssa Newskin steariinikynttilöitä ja vernissaa sekä suurta venäläistä Saratovissa toiminutta liikettä Konrad Reinecke & Söhne. Ensimmäinen maailmansota aiheutti vaikeuksia Alfthanin liikkeelle. Alfthanin kahvilähetyksiä takavarikoitiin Skandinavian satamissa ja vain osa niistä saatiin Suomeen. Sodan jatkuttua Venäjän markkinat huononivat ja saadaakseen sieltä tavaroita liike joutui lähettämään ostajia Venäjän sisämaihin aina Uralin taakse saakka etsimään tavarantoimittajia. Vaikeat ajat jatkuivat sodan jälkeenkin aina siihen saakka kunnes lisenssijärjestelmä poistettiin 1921. 

Ferdinand Alfthanin kuoleman jälkeen liikkeen omisti hänen puolisonsa Gerda Alfthan. Liikettä johtivat Onni Lybeck, joka oli tullut liikkeen palvelukseen vuonna 1900 ja toiminut vuodesta 1914 alkaen liikkeen prokuristina, sekä kauppaneuvos Alfthanin poika, filosofian maisteri Ferdinand Alfthan, joka toimi prokuristina vuodesta 1924 lähtien. 1924 perustettiin liikkeen yhteyteen Alfthanin kahvipaahtimo, johon hankittiin uudenaikaiset koneet. Alfthanin toiminimen kahvipaahtimo ja muut liikehuoneistot sijaitsivat Viipurissa Pajakatu 4:ssä.

Ferdinand Alfthan oli naimisissa vuodesta 1887 Vivia Agda Lindqvistin kanssa. 

## Lähteet

## Aiheesta muualla
*
Lignaanit

**Lignaanit** ovat laaja ja rakenteeltaan monimuotoinen joukko fenoleihin kuuluvia orgaanisia yhdisteitä, joiden perusrakenne koostuu difenyylibutaaniyksiköistä. Lignaaneja esiintyy useissa kasveissa ja niitä on eristetty 55 kasviheimon lajeista. Rakenteeltaan erilaisia lignaaneja tunnetaan yli 450. Kasveissa lignaanien rooli ei ole täysin selvillä; ne voivat toimia hapettumista ehkäisevinä aineina, torjua kasveja syöviä hyönteisiä ja niillä on myös fungisidisiä ominaisuuksia.

## Rakenne ja biosynteesi

Lignaanit ovat perusrakenteeltaan monolignolien eli koniferyylialkoholin, p-kumaryylialkoholin ja sinapyylialkoholin dimeerejä. Rakenteessa on perusyksikkönä kaksi aromaattista ryhmää, jotka erottaa toisistaan neljästä hiiliatomista muodostunut ketju. Ketju voi olla suora, haaroittunut tai rengasmainen. Fenyylirenkaiden substituentit eli niihin kiinnittyneet muut ryhmät ovat tyypillisesti molemmissa renkaissa samat. Lignaanien perustyyppiä voidaan pitää difenyylibutaanin johdannaisena. Lignanolideissa aromaattisten renkaiden välillä on butyrolaktonirengas, ja tällainen lignaani on esimerkiksi matairesinoli. Monoepoksilignaanit ovat tetrahydrofuraanin johdannaisia, ja tähän ryhmään kuuluu muun muassa larisiresinoli. Diepoksilignaaneissa on kaksi fuusioitunutta tetrahydrofuraanirengasta, ja tällainen on esimerkiksi pinoresinoli. Pinoresinolia saadaan ainakin mäntyjen (*Pinus*) ja kuusten (*Picea*) pihkasta.

Kasvit muodostavat lignaaneja lähtien monolignoleista. Hapettavien entsyymien, kuten lakkaasien tai peroksidaasien, vaikutuksesta monolignoleista muodostuu radikaaleja ja kaksi tällaista radikaalia reagoi keskenään muodostaen lignaanien perusrungon. Biosynteesi on samankaltainen ligniinin biosynteesin kanssa. Ligniinistä poiketen lignaanit esiintyvät usein tiettyinä enantiomeereinä. Stereokemiaa kontrolloivat proteiinit, joilla ei ole entsymaattista aktiivisuutta, mutta jotka pitävät radikaalit sellaisessa asennossa, että muodostuu kiraalinen tuote. Perusrungon muodostumisen jälkeen muut entsyymit voivat hapettaa yhdisteen, jolloin muodostuu esimerkiksi lignanolideja ja epoksilignaaneja.

## Biologiset ominaisuudet

Monet lignaanit ovat biologisesti aktiivisia. Kasveissa niillä on rooli puolustautumisessa kasveja syöviä hyönteisiä ja bakteeri- sekä sienipatogeenejä vastaan. Monilla niistä on myös antiviraalisia ja hapettumista estäviä ominaisuuksia. Eräät lignaaneista, kuten podofyllotoksiini, ovat hyvin myrkyllisiä. Kasveissa lignaaneja on paljon joissain siemenissä (pellavan-, kurpitsan-, auringonkukan-, unikon- ja seesaminsiemen) ja viljoissa, erityisesti  täysjyvärukiissa. Lignaanit muuttuvat ihmisen suolistossa bakteerien vaikutuksesta enterodioliksi ja enterolaktoniksi, joilla on sepelvaltimotautia ja eräitä syöpiä (esim. paksusuolisyöpä) ehkäiseviä ominaisuuksia.

## Lähteet

## Aiheesta muualla

* Oregon State University, Linus Pauling Institute: Lignans 
* Terveyttä kasvilignaaneista Yle Uutiset 23.09.2003
* https://www.duodecim.fi/2021/09/09/kasvisten-lignaanit-saattavat-ehkaista-sydan-ja-verisuonitauteja 
* Oletko kuullut lignaaneista? Näistä ruoista löydät sydäntä suojaavaa yhdistettä MTV Uutiset 10.09.2021
Fjörgyn

**Fjörgyn** (myös **Jörd** tai **Hlódyn**) eli maaemo on pohjoisgermaaninen ja skandinaavinen jumalatar. Runo-Eddaan sisältyvässä Völuspa-runossa Fjörgyn on Thorin äiti. Nimen etymologia viittaa siihen, että hän on ollut alun perin vuoren tai metsän jumalatar, ja häntä on myös saatettu pitää hedelmällisyyden jumalattarena.

Jumalattaren nimi liittyy balttien ukkosenjumala Perkūnakseen, ja kummatkin ovat luultavasti peräisin germaanisesta sanasta *forha*, tammi (myös kuusi).

## Katso myös
*Fjörgynn

## Lähteet
*Lurker, Manfred: A Dictionary of Gods and Goddesses, Devils and Demons. Routledge & Kegan Paul, 1987. 

### Viitteet
Alander

**Alander** on suomalainen sukunimi, joka on muun muassa seuraavilla henkilöillä:

*Aarne Alaja (vuoteen 1935 *Alander*, 1912–1942), keskimatkojen juoksija ja SS-sotilas
*Aleksi Käpy (vuoteen 1904 *Alander*, 1871–1933), Turun hovioikeuden presidentti ja Suomalaisen puolueen kansanedustaja
*Artturi Käpy (vuoteen 1899 *Alander*, 1874–1945), insinööri, teollisuusneuvos ja Viipurin sahateollisuuskoulun rehtori
*Elisabeth Alander (1859–1940), Suomen lastentarha-aatteen ja -toiminnan uranuurtaja
*Jarmo Alander (s. 1954), tuotantoautomaation professori
*Josef Wilhelm Alander (1830–1910), Ruovedellä vaikuttanut pianotehtailija, kauppias ja maanviljelijä
*Kaaperi Kivialho (vuoteen 1904 *Alander*, 1884–1957), opettaja, pankinjohtaja, Kansallisen Edistyspuolueen kansanedustaja  ja kirjailija
*Kristiern Alander (1660–1704), Turun akatemian kaunopuheisuuden professori
*Oskar Alander (1886–1934), kirkkoherra, opettaja, kirjailija ja teologian tohtori
*Osmo Alaja (vuoteen 1935 *Alander*, 1915–2001), Mikkelin hiippakunnan piispa 
*Rainer Alander (s. 1937), kirjailija
*Rolf Alander (s. 1936), laivanvarustaja ja talousrikollinen.
Fjörgynn

**Fjörgynn** on pohjoisgermaaninen jumala, joka on Eddan mukaan hedelmällisyyden jumalatar Friggin isä. Hänestä ei tiedetä mitään muuta, mutta on oletettu, että hän saattaisi olla ukkosmyrskyjen jumala, joka on omaksuttu germaaneja edeltäneiltä kulttuureilta.

## Katso myös
*Fjörgyn

## Lähteet
*Lurker, Manfred: A Dictionary of Gods and Goddesses, Devils and Demons. Routledge & Kegan Paul, 1987. 
### Viitteet
Holden Gemini

**Holden Gemini** on Holdenin vuosina 1975–1986 Australaasian markkinoille valmistama keskiluokan automalli, joka oli uudelleennimetty Isuzu Gemini. 

## Holden Gemini I (1975–1984)

Ensimmäisen sukupolven Gemini esiteltiin helmikuussa 1975 neliovisena sedanina ja kaksiovisena coupéna. Malli perustuu samalle pohjalevylle kuin esimerkiksi Opel Kadett C, ja myös autojen korimuotoilu on lähes identtinen. Alkuperäinen koritunnus oli TX. Yhdysvalloissa auton nimenä oli **Buick Opel**, Malesiassa ja Thaimaassa **Opel Gemini** ja Etelä-Koreassa **Daewoo Maepsy**.

Geminin voimanlähteenä oli nelisylinterinen 1,6-litrainen bensiinimoottori, jonka yhteydessä oli nelivaihteinen manuaalivaihteisto. Lisävarusteena oli valittavana kolmiportainen *Trimatic*-automaattivaihteisto.

Keväällä 1977 Gemini sai muun muassa uuden etusäleikön. Koritunnukseksi vaihtui TC.

Toinen uudistus tuli seuraavana keväänä, jolloin ajovalot muuttuivat perusmalleja lukuun ottamatta pyöreistä suorakaiteen muotoisiksi. Uutena korimallina oli kolmiovinen farmari, jonka sai myös pakettiautoversiona. Uudeksi koritunnukseksi tuli TD.

Syksyllä 1979 suoritettiin perusteellisempi kasvojenkohotus, jolloin Gemini sai täysin uuden keulan ja perän ilmeen. Samaan aikaan coupé poistui mallivalikoimasta. Koritunnukseksi vaihtui kasvojenkohotuksen yhteydessä TE.

Seuraava pieni kasvojenkohotus tuli keväällä 1982, jossa merkittävimpiä uudistuksia olivat uusi kojelauta ja etusäleikkö. Osaan malleista tuli uudet ajovalojen peitinlasit. Uudeksi koritunnukseksi tuli TF.

Viimeiset uudistuksensa Gemini sai keväällä 1983. Näiden mallien koritunnuksena on TG.

 

## Holden Gemini II (1985–1986)

Etuvetoinen toisen sukupolven Gemini (koritunnus RB) esiteltiin keväällä 1985. Holden-merkkisenä sitä valmistettiin ainoastaan neliovisena sedanina 1,5-litraisella bensiinimoottorilla. Yhdysvalloissa autoa myytiin Chevrolet- ja Geo-merkkisenä, Kanadassa nimellä **Pontiac Sunburst**. Australiassa Gemini ei myynyt hyvin, joten Holden päätti lopettaa mallin valmistuksen jo vuonna 1986. 

## Lähteet

## Aiheesta muualla
Taran kukkula

**Tara** (iiriksi *Teamhair na Ri*) on 154 metriä korkea kukkula Irlannin County Meathissa. Taran kukkulalla on ollut tärkeä osa Irlannin historiassa ja mytologiassa. Kukkulan vanhin muinaisjäänne on noin vuodelta 2100 eaa. peräisin oleva käytävähauta *Dumha na nGiall*. Kukkulan ovaalinmuotoiselta kummulta nimeltään *Ráth na Riógh* (Kuninkaiden linnoitus) on löydetty useita pronssikautisia hautoja. Sen keskellä on kaksi yhteenliitettyä maarakennusta, *Forradh* (Kuninkaanistuin) ja *Teach Cormaic* (Cormacin talo). Jälkimmäisessä on kivipylväs, jonka uskotaan olevan Taran kuninkaiden vihkikivi.

Kukkulalla on lisäksi suuren kehämäisen linnoituksen jäänteet, kaksi pyöreää aitausta sekä laaja suorakulmainen alue, jonka sivut ovat 230 metriä pitkät. Sen oletetaan olevan juhlasalin paikka. Kukkulalla on myös rituaalipaikka, jota on laajennettu neljään otteeseen 100–400-luvuilla. Kaikki vallit ja rauniot ovat peräisin ajanlaskumme viideltä ensimmäiseltä vuosisadalta, jolloin Tara oli Ui Néill -suvun kuninkaiden hallintokeskus.

## Lähteet
### Viitteet

## Aiheesta muualla
Medaka

**Medaka** (*Oryzias latipes*) on medakojen heimoon kuuluva kala. Lajia pidetään akvaariokalana. Coenraad Jacob Temminck ja Hermann Schlegel kuvasivat lajin ensimmäisenä vuonna 1846. Vuonna 2012 lähetettiin 32 lajin yksilöä Sojuz TMA-06M -lennon mukana Kansainväliselle avaruusasemalle.

## Ulkonäkö ja koko
Medaka näyttää vedessä läpikuultavalta. Laji on erittäin pienikokoinen, parhaimmillaankin vain kolmen senttimetrin pituinen.

## Levinneisyys ja elinympäristö
Lajia tavataan enimmäkseen Aasiassa. Medaka on myös levinnyt Euroopassa Venäjälle, Pohjois-Amerikassa Yhdysvaltoihin ja Kuubaan sekä Oseaniassa Havaijille. Laji elää murto- ja makeassa vedessä. Medakalle sopivin veden pH-arvo on 7–8 ja veden kovuus 9–19.

## Lähteet
Martha McSally

**Martha McSally** (s. 22. maaliskuuta 1966 Providence, Rhode Island, Yhdysvallat) on Yhdysvaltain ilmavoimien veteraani ja republikaanisen puolueen poliitikko, joka on toiminut Arizonan nuorempana senaattorina ja Yhdysvaltain edustajainhuoneen jäsenenä Arizonan toisesta vaalipiiristä.

McSally palveli Yhdysvaltain ilmavoimissa 1988–2010. Eläköitymisensä aikana hänen sotilasarvonsa oli eversti. McSally on yksi Yhdysvaltain ilmavoimien historian korkea-arvoisimmista naislentäjistä. Hän oli ensimmäinen yhdysvaltalainen nainen, joka lensi taistelulentoja vuoden 1991 jälkeen, jolloin naisille annettiin lupa toimia taistelulentäjinä. Operaatio Southern Watchin aikana McSally lensi Fairchild Republic A-10 Thunderbolt II -maataistelukonetta Irakin ja Kuwaitin yllä. Hän toimi myös 354. hävittäjälaivueen komentajana. Hän haastoi vuonna 2001 Yhdysvaltain puolustusministeriön oikeuteen, koska yhdysvaltalaiset ja brittiläiset naissotilaat joutuivat käyttämään islamilaista *[[abaya]]* -vaatetusta sotilastukikohtien ulkopuolella Saudi-Arabiassa. Maaliskuussa 2019 hän kertoi, että ylempi sotilashenkilö raiskasi hänet palvelusaikana Yhdysvaltain ilmavoimissa.

McSally oli republikaanien ehdokas Arizonan 2018 senaatin välivaaleissa, joissa hän hävisi demokraattien Kyrsten Sinemalle. Senaattori Jon Kyl erosi tehtävistään joulukuussa 2018 ja kuvernööri Doug Ducey nimitti McSallyn korvaamaan hänet. Sinema ja McSally aloittivat tehtävänsä senaatissa tammikuussa 2019.

McSally oli ehdolla jatkokaudelle senaattiin vuoden 2020 vaaleissa, mutta hävisi demokraattien Mark Kellylle.

## Lähteet
Konno

**Konno** on muun muassa seuraavien henkilöiden sukunimi:

* Akitsugu Konno (1944–2019), japanilainen mäkihyppääjä
* Asami Konno (s. 1987), japanilainen laulaja ja idoli
* Ford Konno (s. 1933), yhdysvaltalainen uimari
* Hannes Konno (1892–1942), suomalainen muusikko ja säveltäjä
* Oyuki Konno (s. 1965), japanilainen kirjailija
* Yasuyuki Konno (s. 1983), japanilainen jalkapalloilija.
Valkealan suuralue

**Valkealan suuralue** on yksi Kouvolan kaupungin kuudesta suuralueesta ja viidestä aluetoimikunnasta. Alue käsittää kokonaan entisen Valkealan kunnan alueet. Valkealan suuralueella oli 10 436 asukasta vuonna 2023. Valkeala on Kouvolan väkiluvultaan neljänneksi suurin ja pinta-alaltaan suurin suuralue. 

Suuralueen ja aluetoimikunnan suurin taajama on Valkeala, jossa oli 5 957 asukasta 31.12.2017. Muita taajamia on Utti ja osittain Kouvolan keskustaajama. 

## Kaupunginosat
*Valkealan kirkonkylä (41)
*Niinistö (42)
*Kangasranta (43)
*Kiehuva (44)
*Jokela (45)
*Utti (46)
*Selänpää (47)
*Aitomäki (48)
*Vuohijärvi (49)
*Oravala (50)

## Tilastoalueet

Väkiluku on vuoden 2023 mukainen. 

## Väestö
### Väestönkehitys

Vuosien 1980-2008 väkiluvut koskee silloista Valkealan kuntaa.

## Lähteet
Alex Naumi

**Alex Naumi** (s. 2001) on suomalainen pöytätennispelaaja. Hän pelaa Suomen maajoukkueessa. Vuonna 2022 Naumi voitti ensimmäisen kaksinpelin SM-kullan voittamalla loppuottelussa Samuli Soineen 4–2. Neljäs nelinpelin kulta tuli yhdessä Sam Khosravin kanssa. Ensimmäisen aikuisten SM-mitalinsa Naumi voitti vuoden 2018 SM-kisojen kaksinpelissä hopeaa hävittyään finaalissa Benedek Oláhille erin 4–2. Vuonna 2021 Naumilla oli kolme SM-hopeaa ja yksi pronssi miesten kaksinpelistä sekä kolme kultaa nelinpelistä. Hän harjoittelee Ruotsissa Eslövin pöytätennisakatemissa.

Naumi teki yhdessä Benedek Oláhin kanssa suomalaista pöytätennishistoriaa selviytymällä 16 parhaan parin joukkoon miesten nelinpelissä Budapestin MM-kisoissa 2019. Pari oli samalla sijalla myös Euroopan-mestaruuskisoissa 2021.

## Lähteet
Siivellä eläjä: kohtaamisia enkeleiden kanssa

**Siivelläeläjä: kohtaamisia enkeleiden kanssa** on Reijo Mäen Vares-kirjojen maailmaan sijoittuva vuonna 2015 ilmestynyt kirja.

## Tekijä
Kirjoittajaksi ilmoitetaan ”Reijo Mäen novellikirjailija Luusalmi”. Mäki itse kiisti ennakkomainonnassa kirjoittaneensa tulossa olevaa kirjaa. Suomen kustannusyhdistys on listannut tekijäksi Mäen.

## Tapahtumat ja sisältö
Kirjassa Luusalmen kertojaminä esittää luovaa prosessiaan, jonka tarkoituksena on saada aikaiseksi Siivellä eläjä -parisuhdeopas. Teoksessa viitataan Vares-kirjoissa, jopa julkaisuhetkellä vasta tulossa olleessa Tulivuoressa, kuvattuihin tapahtumiin. Vareksen, kirjailija Oxbackan, antikvariaatinpitäjä Alasen, toimittaja Ruuhion ja pikkurikollinen Kyypakkauksen kaltaisten fikstiivisten hahmojen lisäksi kirjassa käsitellään myös todellisia kulttuurivaikuttajia, kuten valtakunnanjohtaja Pekka Siitoin, näennäistieteilijä Keijo Parkkunen, guru Reima Saarinen, filosofi Pertti Lindfors ja videotaiteilija Kari Tykkyläinen. 

Luusalmi kuvaa myös kohtaamistaan Michel Houllebecqin kanssa Lahden kansainvälisessä kirjailijakokouksessa. Lisäksi hän tekee vaikutuksen hyvin nuoreen kirjallisuudenopiskelijaan kertomalla tavanneensa Manan Manan Jouni Mömmön.

Teoksen teemoja ovat taiteilijan luomisvaikeuksien lisäksi alkoholismi, uskonto ja mielenterveysongelmat.

## Vastaanotto
Teos oli ilmestymisvuonnaan neljänneksitoista myydyin kotimainen kaunokirja ja sitä myytiin 14 000 kappaletta.

## Lähteet
Gheorghe Tattarescu

**Gheorghe Tattarescu** (lokakuu 1818 Focçsani – 24. lokakuuta 1894 Bukarest) oli moldovalaistaustainen, Romaniassa työskennellyt taidemaalari. Häntä pidetään Romanian klassistisen maalaustaiteen pioneerina. 

Tattarescu sai ensiopetuksensa enoltaan, Nicolae Teodoresculta, joka oli kirkkomaalari. Vuodet 1845 - 1851 Tattarescu vietti Roomassa taideopintojen parissa. Siellä hänestä tuli renessanssin ja Italian klassisen taiteen ihailija. Guido Reni ja Rafael olivat hänen innostajiaan ja esikuviaan. 

Vuosi 1848 oli "Euroopan hullu vuosi". Myös nykyisessä Romaniassa sijainneessa Valakiassa oli vallankumouksellista liikehdintää. Tattarescu oli vallankumouksen kannattaja ja maalasi sen johtohenkilöiden muotokuvia. Vallankumouksen johtohahmojen muotokuvia pidetään yhtenä hänen parhaista töistään. Tämän jälkeen myös Romanian itsenäisyyskamppailu oli hänen taiteensa merkittäviä aiheita.  

Vuonna 1855 Tattaresculla oli jo varallisuutta ostaa oma talo, johon sijoittaa myös ateljee. Hän työskenteli talossaan seuraavat neljäkymmentä vuotta. 1860- luvulle tultaessa Tattarescu oli merkittävä henkilö Romanian maalaustaiteessa. Hän sai suuren tilauksen, jossa häntä pyydettiin ikuistamaan maansa hienoimpia maisemia ja merkittävimpiä rakennuksia. 

1860- luvulla Tattarescu oli myös tuottelias kirkkomaalari. Hän teki maalauksia yli 50 kirkkoon Iasissa ja Bukarestissa. Kirkkomaalauksissa hänen oli yhdistettävä tiukka uskonnollinen kaanon omaan ilmaisuun. On kuitenkin huomattava, että osa Tattarescun maalaamina pidetyistä kirkkomaalauksista onkin hänen oppilaiden tekemiään. Aidon Tattarescun löytäminen niiden joukosta vaatii asiantuntijuutta.  

Romaniasta puuttui 1860- luvulla taidekoulu. Tattarescu oli mukana yhdessä  taidemaalari Theodor Amanin kanssa perustamassa Bukarestiin taideakatemiaa. Hän toimi uuden oppilaitoksen opettajana ja johtajana. Oppilaitoksen johtajana hän toimi vuodet 1891 - 1892.  

## Viitteet

## Aiheesta muualla
*http://www.artnet.com/artists/gheorghe-tattarescu/
Sam Brabham

**Samuel "Sam" Brabham** (s. 18. elokuuta 1994 Slough, Yhdistynyt kuningaskunta) on brittiläis-australialainen kilpa-autoilija. Hän on kilpa-autoilija David Brabhamin poika ja Formula 1 -maailmanmestari Jack Brabhamin pojanpoika. Hän on myös yhdysvaltalais-australialaisen kilpa-autoilijan Matthew Brabhamin serkku.

## Ura
Barabhamin kilpa-autoilijan ura alkoi 16-vuotiaana kartingin parissa vuonna 2011. Hän siirtyi kahden kartinvuoden jälkeen ajamaan kaudeksi 2013 Britannian Formula Ford-sarjaa, jossa sijoittui neljänneksi perussarjassa ja toiseksi Scholarship-luokassa. Hän ajoi myös MRF Formula 2000 Challenge -sarjaa kaudella 2013–2014, jossa sijoittui yhdeksänneksi lopputuloksissa.

Brabham teki paluun kilparadoille vuonna 2018 ajamalla Britannian Porsche Carrera Cupin Pro Am -luokassa kymmenenneksi.

## Tulokset

## Lähteet

## Aiheesta muualla
* Sam Brabham Twitterissä
EuroFloorball Challenge 2018

**EuroFloorball Challenge 2018** oli järjestyksessään 3. EuroFloorball Challenge. Se järjestettiin Madridissa elokuussa 2018. Vuonna 2017 ei järjestetty naisten turnausta, mutta tällä kertaa joukkueita ilmoittautui tarpeeksi ja EuroFloorball Challenge saatiin järjestettyä sekä miehille, että naisille.

EuroFloorball Challengen mestaruuden voitti miehissä unkarilainen Phoenix Fireball ja naisissa espanjalainen CDE El Valle. Turnauksen voittajat pääsevät vuoden 2019 EuroFloorball Cupiin.

## Joukkueet

**Miehet**
*  CDE El Valle
*  Phoenix
*  FC Milano
*  Utrecht
*  Escorial
*  Sharks
*  IFK Paris

Naiset
*  CUF Leganes
*  CDE El Valle
*  Panam United
Vaaka Partners

**Vaaka Partners Oy** on suomalainen itsenäinen pääomasijoitusyhtiö. 

Yhtiön tausta on Pohjola Pankin pörssin ulkopuolelle sijoittaneen pääomasijoitusyhtiön, Pohjola Capital Partnersin siirtymisessä toimivan johdon omistukseen vuonna 2010. Pohjolan linjauksen mukaan suorien sijoitusten teko pörssin ulkopuolisiin yrityksiin ei enää kuulunut pankin ydinliiketoimintaan ja pääomasijoitusyhtiön suurennuttua oli haastavampaa sovittaa toimintaa yhteen pankin ydinliiketoiminnan kanssa. Lisäksi katsottiin, että itsenäinen partner-muotoinen omistusrakenne on enemmän markkinakäytäntöjen mukaista ja auttaa yritystä liiketoiminnassaan.

Vaaka Partners hallinnoi kolmea buyout-tyyppistä pääomasijoitusrahastoa, jotka ovat Vaaka Partners Buyout Fund II, III ja IV. Yhteensä rahastoihin on tehty alkusijoituksina 625 miljoonaa euroa. Vaaka Partners Buyout Fund IV tekee uusia sijoituksia ja Vaaka Partners Buyout Fund II sekä Vaaka Partners Buyout Fund III keskittyvät olemassa olevan sijoituskannan hoitoon. Rahastojen sijoittajista 70&nbsp;% on kotimaisia, suurimmaksi osaksi eläkeyhtiöitä (43 %) ja rahastojen rahastoja (31 %). Muita sijoittajia ovat esimerkiksi julkinen sektori, säätiöt ja vakuutusyhtiöt.

## Sijoituskohteita
* Fluxio Isännöinti
* Huutokaupat.com
* Bolt.Works
* Medbase
* A-Insinöörit (AINS Group)
* Staria
* Foreship
* Lyyti
* Nordic Healthcare Group
* Framery
* Jungle Juice Bar
* Tietokeskus
* Unisport

## Irtautumiset
* Cloudpermit (ent. Evolta)
* Molok
* LTP Group
* Fysios
* EnerKey
* Kotikatu
* Musti Group
* Sataservice
* Solita
* Ovenia
* Renewe (ent. Renewa)
* Nesco
* Vesivek
* Produal
* Reima

## Lähteet

## Aiheesta muualla
* Vaaka Partnersin verkkosivut
Jarno Mensonen

**Jarno Mensonen** (s. 2. toukokuuta 1971 Imatra) on Imatralla uransa aloittanut entinen jääkiekkoilija. Hän opiskeli jääkiekkovalmentajaksi Vierumäellä. Mensonen on toiminut valmentajana Keski-Euroopassa, Italiassa ja Itävallassa. Suomessa hän on toiminut päävalmentajana Imatran Ketterässä vuosina 2015–2017. Vuodesta 2018 Mensonen on toiminut apuvalmentajana Itävallassa EC KAC (Klagenfurt) -joukkueessa.

## Lähteet
Niinistö (Kouvola)

**Niinistö** on Kouvolan kaupunginosa, Valkealan suuralueella. Sen sekä Valkealan kirkonkylän ja Jokelan alueella sijaitsee Valkealan taajama, joka on entisen Valkealan kunnan keskustaajama. Asukkaita Niinistössä on noin 2 800, joista suurin osa asuu Valkealan taajaman alueella. Koko Valkealan taajamassa on noin 6 000 asukasta. Niinistön tilastoalueeseen kuuluu myös Jokelantörmän, Jokelan teollisuusalueen, Saarenmaan, Jyrään ja Puhjonrannan alueet.

Niinistön kaupunginosan alueella, Saarenmaalla sijaitsee vuosina 1962-2006 toiminut entinen Valkealan psykiatrinen sairaala. Nykyisin erittäin huonossa kunnossa oleva sairaalarakennus on ollut jo pitkään hylättynä ilman minkäänlaista kunnossapitoa, ja se on kärsinyt huomattavasta ilkivallasta. Sairaalassa syttyi tulipalo heinäkuussa 2021.

## Osa-alueet
### Asuinalueet (Valkealan taajama)
*Niinistö 
*Jokelantörmä 
*Kukkuramäki 
*Koivuranta
*Koivukallio
*Saarenmaa 

### Kylät (haja-asutusalue)
*Jyrää (Jyräänkoski) 
*Puhjo 
*Arolahti

### Teollisuusalueet
*Jokelan teollisuusalue 
*Sarantomäen teollisuusalue

## Palvelut
Niinistössä sijaitsee Jokela-Niinistön koulun Niinistön toimipiste, jossa on luokat 1-9. Jokelantörmässä sijaitsee S-Market, paloasema, palvelukoti ja kaksi ravintolaa. Niinistössä sijaitsee myös Valkealan vesitorni. 

### Kunnalliset ja julkiset palvelut
*Jokela-Niinistön koulu, Niinistön toimipiste (luokat 1–6)
*Marja-ahon päiväkoti 
*Jokelan päiväkoti 
*Valkealan mailapelihalli
**Tenniskenttä 
*Valkealan skeittihalli
*Kukkuramäen pallokenttä 
*Jokelantörmän uimaranta (Jokelanjoki) 
*Valkealakoti (vanhainkoti) 
*Jokelan paloasema – Kymenlaakson pelastuslaitos

### Kaupalliset palvelut
#### Jokelantörmä
*S-market Jokela Valkeala
**Nosto-automaatti
**Seo Valkeala -kylmäasema 
*Ravintola 

### Kirkolliset palvelut
*Niinirannan leirikeskus (Valkealan seurakunta)
*Puhjonrannan kurssikeskus (Kouvolan seurakunta)

## Asuinalueet
*Niinistö 
*Jokelantörmä 
*Koivukallio 
*Koivuranta 
*Kukkuramäki 
*Virranniemi 
*Saarenmaa 
*Jyräänkoski 
*Puhjo

## Lähteet
Jokela (Kouvola)

**Jokela** on Kouvolan kaupunginosa, Valkealan suuralueella. Sen sekä Valkealan kirkonkylän ja Niinistön alueella sijaitsee Valkealan taajama, joka on entisen Valkealan kunnan keskustaajama. Asukkaita Jokelassa on noin 1 500, joista suurin osa asuu Valkealan taajaman alueella. Koko Valkealan taajamassa on noin 6 000 asukasta.

Jokelan tilastoalueeseen kuuluu myös Lautaron, Riihikallion, Miehon, Harjun ja Saarennon alueet.

## Osa-alueet
### Kylät ja asuinalueet
*Jokela (Valkealan taajama)
**Heparo
*Lautaro (Valkealan taajama) 
*Riihikallio (Kouvolan keskustaajama) 
*Mieho
*Saarento 
*Harju 
**Kuninkaankylä

### Kuvia

Tiedosto:Jokela mill 1960 (JOKAMT2Ka27-1).tif|Jokelan Kalankasvatuslaitos vuodelta 1961
Tiedosto:Miehon tasoristeys.jpg|Miehon tasoristeys
Tiedosto:Mieho 1.jpg|Miehon kylää ja Lappakoskentie elokuussa 2019
Tiedosto:Lautaron uimaranta.jpg|Lautaron uimaranta

## Palvelut

Jokelassa sijaitsee Jokela-Niinistön koulun Jokelan toimipiste, jossa on myös liikuntasali. Lappalanjärven rannalla sijaitsee Särkkien uimaranta, ja Lautaron asuinalueella lähiliikuntapaikka. 

Itsessään Jokelan kaupunginosassa ei ole enempää sekä julkisia että kaupallisia palveluita, sillä Jokelan ja Niinistön raja kulkee Käyräjokea pitkin. Niinistön puolella sijaitseva Jokelantörmä kuitenkin yleensä katsotaan olevan osa Jokelaa, ei Niinistöä. Jokelantörmässä sijaitsee S-market, pankkiautomaatti, kolme kahvila-ravintolaa, paloasema, palloiluhalli, skeittihalli, uimaranta ja vanhainkoti. Lisäksi Niinistön puolella sijaitsevalla Jokelan teollisuusalueella on useita liikkeitä ja Saarenmaalla Valkealan entinen mielisairaala.

## Lähteet